Organizaţia Naţiunilor Unite (ONU) a estimat joi la 30-40 de miliarde de dolari costurile pentru reconstrucţia Fâşiei Gaza, distrusă după aproape şapte luni de război devastator între Israel şi Hamas-ul palestinian, din cauza amplorii fără precedent a distrugerilor, informează AFP şi Reuters, potrivit agerpres.ro.
“Estimările Programului Naţiunilor Unite pentru Dezvoltare (PNUD) pentru reconstruirea totală a Fâşiei Gaza depăşesc 30 de miliarde de dolari şi ar putea ajunge până la 40 de miliarde de dolari”, a declarat Abdallah al-Dardari, directorul Biroului regional pentru statele arabe al PNUD, în timpul unei conferinţe de presă la Amman.
“Amploarea distrugerilor este enormă şi fără precedent (…). Aceasta este o misiune cu care comunitatea internaţională nu s-a mai confruntat după Al Doilea Război Mondial”, a mai spus Dardari, care este şi subsecretar general al ONU.
El a adăugat că, dacă reconstrucţia Fâşiei Gaza ar urma să aibă loc conform procesului tradiţional, “aceasta ar putea lua decenii, iar poporul palestinian nu are luxul de a răbda decenii”.
“Prin urmare, este important să acţionăm rapid pentru a-i muta pe oameni în locuinţe decente şi a le restabili viaţa normală pe plan economic, social, sanitar şi educativ. Aceasta este prioritatea noastră absolută şi ea trebuie realizată în primii trei ani ce vor urma încetării ostilităţilor”, a subliniat el.
De asemenea, Abdallah al-Dardari a estimat la “37 de milioane de tone” totalul dărâmăturilor acumulate în urma bombardamentelor şi exploziilor. “Vorbim despre o cifră colosală, iar această cifră creşte în fiecare zi. Cele mai recente date arată că ea se apropie deja de 40 de milioane de tone”, a spus el.
Responsabilul ONU a precizat că “72% dintre toate clădirile rezidenţiale au fost pe deplin sau parţial distruse”.
ONU: Sistemul de ajutor pentru Gaza, menit eșecului
Actualul sistem de ajutor pentru Fâşia Gaza prin punctul de trecere a frontierei Rafah este “menit eşecului”, a avertizat şeful agenţiei ONU pentru refugiaţii palestinieni (UNRWA), Philippe Lazzarini, denunţând “pedeapsa colectivă” impusă de Israel.
“Să fim clari: cele câteva convoaie autorizate prin Rafah nu sunt nimic în comparaţie cu nevoile a peste două milioane de oameni prinşi în Gaza”, a explicat Philippe Lazzarini, cerând ajutor membrilor Consiliului de Securitate precum şi “un armistiţiu umanitar imediat”. Lazzarini a confirmat, de asemenea, că cel puţin 57 de colegi din rândul angajaţilor UNRWA au fost ucişi în Fâşia Gaza de la începutul războiului, la 7 octombrie.